Richard Scheufler

**Richard Scheufler** (1. november 1964, Ústí nad Labem, Česko) je český multiinštrumentalista, sólový spevák, skladateľ, aranžér, pedagóg a hudobný producent. Patrí k najvýraznejším osobnostiam súčasnej českej, ale i európskej hudobnej scény. Jeho tvorba predstavuje syntézu viacerých hudobných štýlov počnúc funkom cez pop, rock, moderný jazz, hardcore až po fúziu s klasickou hudbou.

## Hudobné začiatky a vzdelanie
Richardovo hudobné nadanie sa prejavilo už v ranom detstve. Nemal ani tri roky, keď začal hrať na harmoniku, ktorú postupne doplnil o klavír a bicie. Hudobné ambície Richard potvrdil účinkovaním v detskom orchestri pod vedením strýka Jirku. Po rozpade orchestra sa trinásťročný Richard preorientoval na basgitaru a pri tej zostal až dodnes.
Hudobné vzdelanie získaval spočiatku ako samouk, neskôr pod vedením profesora Vladimíra Horu najprv súkromne (1987 - 1989) a v rokoch 1998 až 1999 aj na Konzervatóriu Jaroslava Ježka v Prahe. Tu sa okrem hry na basgitare venoval aj hodinám spevu.

## Hudobná kariéra

Po pôsobení v regionálnych kapelách získal Richard v roku 1986 na asi štyri roky profesionálny angažmán v kapele Natural. Tú potom vystriedala kapela Buran Prášil, neskôr v roku 1990 kapela Dalibora Jandu. Stretnutie s hudobníkom a skladateľom Milanom Steigerwaldom znamenalo ďalší významný posun v Richardovom profesionálnom raste – na nasledujúcich dvanásť rokov sa stal členom kapely King Size. Hoci kapela zastavila svoju činnosť, existuje až dodnes a Richard spolu so synom v nej hosťujú. Zároveň hosťoval na nahrávkach viacerých popových umelcov – Karla Gotta, Lucie Bílej a Lenky Filipovej. Na tvorbe popového albumu kapely Damiens *[[Nechci zůstat sám (album)|Nechci zůstat sám]]* sa podieľal spolu s Láďom Křížkom. Za zmienku stojí ocenenie Zlatá doska, ktoré získal práve za účasť na spomínanom projekte. Pôsobil i v mnohých jazzových projektoch, v rámci ktorých spolupracoval napríklad s kapelou Blue Birds saxofonistu Ivana Myslikovjana, saxofonistkou Andreou Kolmanovou (spolu so synom Richardom sa podieľal na jej CD *Andrea*) a mnohými inými umelcami.
V súčasnosti je členom kapely Pražský Výběr II, ktorej frontmanom je  skladateľ, spevák a politický aktivista Michael Kocáb. Počas roka 2007 koncertoval s PV II na festivaloch a zúčastňoval sa na všetkých aktivitách, ktoré s kapelou súvisia (práce v štúdiu na ďalších rozpracovaných projektoch, rádia, videoklipy... ). V tomto roku sa na trh dostal album *Vymlácený rockový palice* a v júni 2008 vyšiel na DVD koncert *PRAŽSKÝ VÝBĚR II LIVE*, ktorý sa konal 3. 5. 2007 v Tepliciach.

## Pôsobenie v zahraničí
Richardova stopa viedla koncom roka 2002 do anglického Hastingsu. Pracoval v štúdiu Claire Hamill a vystupoval s miestnymi hudobníkmi, ku ktorým patrili medziinými Tom Palmer, Steve Winchster, Donna Terenzi, Mama Josie a Papa George. Koncertoval však aj sólovo a nadviazal užšiu spoluprácu s bývalým perkusionistom Robbieho Williamsa Nana Tsiboem v rámci jeho sólového projektu Bushfaya.
Pobytom v Anglicku sa Richardovo účinkovanie v zahraničí však nekončí. V roku 2001 natáčal hudobné klipy v Afrike a účinkovaním na hudobnom veľtrhu vo Frankfurte prezentoval výrobcu hudobných nástrojov George Dennis.

## Sólové projekty
Prvý sólový album Richarda Scheuflera vyšiel v roku 2001 v českej i anglickej verzii pod názvom  *V rukou Tvých / In your hands*, na ktorom sa predstavil ako skladateľ, sólový spevák, aranžér a hudobný producent.
Druhý sólový album *Between us* vznikal v rokoch 2004 až 2008 a Richard ho vydal pod lablom Scheufler's Records v roku 2008. Album obsahuje 16 skladieb naspievaných v angličtine a inštrumentálne skladby, ktoré vznikli v spolupráci s niekoľkými ďalšími umelcami (syn Richard, Ted Whang, Peter Boška, Jiří Neužil, Štěpán Škoch, Andrea Kolmanová, Markéta Rohanová a.i.).

## Pedagogická činnosť
Do povedomia hudobnej verejnosti vstúpil Richard Scheufler aj ako pedagóg. Je autorom audioškoly Slap & Funky (1994). V roku 2000 vyšla rovnomenná videoškola ako prvá škola svojho druhu v Česku. V období od roku 1997 až 2002 pôsobil ako lektor na pravidelných letných Rockových kurzoch v Dobrej Vode pri Prachaticiach. Na popud študentov vznikol hudobný materiál, ktorý bol v roku 2001 zaznamenaný na albume lektorov *Jednou v roce*. Uskutočnil mnoho workshopov na hudobných veľtrhoch, v Prahe každoročne od roku 1991 (Huvel, Muzika 2003), v Bratislave a v zahraničí napríklad vo Frankfurte.

## Spolupráca so synom Richardom - Scheufler Project

Osobitné postavenie v Richardovom profesionálnom živote prináleží spolupráci so synom Richardom (28.9.1988, Partizánske), oficiálne pod názvom Scheufler Project. História sa zopakovala a syn Richard povedal hudbe svoje áno už v ranom detstve. Po boku otca účinkoval v kapele King Size, ktorej stálymi hosťami sú dodnes. V dvanástich sa podieľal na nahrávaní popového albumu kapely Damiens *Nechci zůstat sám*, ktorý Richard starší spoluprodukoval, absolvoval turné s Lenkou Filipovou a spolupracoval i na otcovom druhom sólovom albume *Between us* (*Scheufler’s Records*, 2008). Od roku 2004 sú obaja stálymi hosťami v rockovej opere *Antigona*.

## Hudobné vybavenie
V októbri 2004 prijal Richard ponuku na spoluprácu od firmy MusicData (distribútor zosilňovačov Hughes & Kettner) týkajúcu sa aparátov Quantum, ktoré prezentoval na svojich sólových koncertoch, seminároch a hudobných veľtrhoch. Spolupracuje tiež s firmou Alexim na prezentácii analógových efektov a strún švédskej firmy EBS.
V roku 2007 nadviazal spoluprácu s firmou Roland a maďarským výrobcom ručne vyrábaných gitár Fibenare, ktorý od roku 2006 vyvíjal pre Richarda šesťstrunný model Fibenare Standard RS MIDI - basgitaru, ktorá využíva analógový a digitálny signál. Richardova zbierka nástrojov okrem toho zahŕňa signované modely firmy K&K, s ktorou spolupracuje od roku 1997, sú to:
* Richard Scheufler model Romeo 6 strings
* Richard Scheufler model Juliet 6 strings (fretless)
* Slapper 4 strings
* Bassman 4 strings
* Yamaha TRB 6P

Štúdiové vybavenie a vybavenie na workshopy zahŕňa sekvencér Yamaha QY 700, HDD Korg D16, Korg Pandora PX5D a Audix Microphone. Po ukončení spolupráce s MusicData a Hughes & Kettner na konci roku 2007 si zadovážil aparáty AMPEG (Ampeg SVP-CL, Ampeg SVT PRO a Ampeg SVP-BSP) a Hafler (power amp). Na analógové efekty využíva kompletný sortiment EBS a Phaser značky George Dennis, na digitálne efekty používa Roland V-Bass, Roland GR-20 a Roland GKP-4.

## Diskografia
#King Size - Lovci Těl / The Body Hunters (1992)
#Karel Gott - Vánoční Koncert / The Christmas Concert (1992)
#King Size - Jezebel (1993)
#King Size - Happy Sapiens (1993)
#Ondřej Soukup - Nudity for Sale / Nahota na prodej (1993)
#Lucie Bílá - Zahrada Rajských Potešení (1994)
#Audioškola - Slap&Funky (1994)
#Čeští Mistři Baskytary - Czech Masters of Bassguitar (1995) 
#King Size - Psychothriller (Příkrý Les) (1993)
#King Size - Romeo & Julie / Romeo & Juliet (1997)
#Katryna - Yadid Nefesh (2000)
#Videoškola - Slap&Funky (2000)
#Damiens - Super Bílá Myš / Super White Mouse (2001)
#R. Scheufler - V Rukou Tvých / In Your Hands (2001)
#D. Stárek - Jediná / The Only One (2001)
#L. Semelka - Muj Vek / My Age (2001)
#Damiens - Nechci zustat sám / I don't want to be alone (2002)
#Lectors CD - Jednou v Roce / Once a Year (2002)
#M. Jakubovie - Z Druhé Strany / From The Other Hand (2002)
#Myslikovjan & Scheufler - The 4 Seasons (2002)
#R. Scheufler & friends - Clasical Music (2003)
#The Scheuflers - My World (2003)
#Nana Tsiboe - Bushfaya (2003)
#Andrea Kolman - Andrea (2003)
#King Size - King Size (2004)
#Richard Scheufler - Between us (2004)
#Kečup - Frontální útok / The Frontal Attack (2005)
#Antigona (promo verse) - Rock opera (2006)
#Pražský Výběr II / Prague Selection II - Vymlácený rockový palice / Smashed Rock Heads (2007)
#Jan Militký - Sběrné suroviny / The Junk (2007)
#FN 206 Fontana Music Library - Bass & Drums (2007)
#FN 206 Fontana Music Library - Variant Moods For TV Production (2007)
#Pražský výber II / Prague Selection II - DVD PRAŽSKÝ VÝBĚR II LIVE (2008)
#Antigona dvojalbum - Rock opera (2008)

## Referencie

## Externé odkazy
*Oficiálna stránka Richarda Scheuflera
*
*Oficiálna stránka kapely Pražský výběr II  
*Oficiálna stránka kapely King Size

Kategória:Narodenia v 1964
Kategória:Českí hudobníci